
some pairts o the Scots language muvement 
an aw, that threaps the language spoken the 
day in Scotland is that faur removed frae the 
Scots that wis spoken twa-three hunder year 
syne that it cannae be cried Scots ony mair, 
but juist an Inglified kinna ill-moothit slang 
that’s the tred-merk o the uneducatit warkin 
clesses (if there is sic a thing the day). Funny, 
wis it no the Scots language o thae uneducatit 
warkin clesses that, in thae days gane bye, 
wis taen up bi thair monarch an the nobility 
aboot a hunder year afore it happened in 
England? 

There wis a time in England whan words the 
likes o right, light, night an knight an mony 
ithers wis pronounced the same wey as they 
war in Scots sic as richt, licht, nicht an 
knicht. But thon aw chynged juist ower 
fower hunder year syne an the ‘eh’ soond wis 
drappit. Mony ither chynges taen place in the 
English language ower thae fower hunder 
year, baith in the pronunciation an wi the 
inclusion o new words borraed intae it frae 
ither leids. Words the likes o golf, clan, cad¬ 
die, glamour, blackmail, whisky, scone, 
raid, flat, gruesome, wraith, heckle, stal¬ 
wart, flunkey, rampage, uncanny, eerie, 
pony, pet an mony ithers wis borraed frae the 
Scots language. Hou mony Elizabethans wad 
unnerstaund the modern meanins o wicked, 
gay, cool, gig, pictures or new words sic as 
concentration camp, blitzkrieg or the 
bends? Ay, in mony weys the English lan¬ 
guage haes chynged a lot ower thae fower 
hunder year but naebody wad be glaikit 
eneugh tae threap that it’s chynged that 

Massie pynts oot that no mony o us, apairt 
frae scholars, cuid unnerstaund the writins o 
Dunbar or Gawaine Douglas athoot a keek or 
twa at a glossary. Daes he think there wad be 
mony English speakers cuid read Chaucer 
athoot daein the same? Some o his hecklin o 
raicent written forms o Scots haes a pynt an 
we tak a stick tae brack oor ain backs if we 
dinnae pey nae heed tae it but we maunna 
faw in wi his consaits aboot the state o spo¬ 
ken Scots the day. He threaps that the best we 
can howp for is that mair o us will write an 
speak English in a Scots fashion, wi a guid 
creeshin o Scots vocabular. Weel, tae uise 
thon kenspeckle English expression deja vu, 
hiv we no been this wey afore? Up until the 
time King Henry IV o England an his coort 
taen up speakin English insteid o Norman 
French, haed the Scots no been writin an 
speakin English in a 
Scots kinna wey wi a 
guid creeshin o local 
vocabular for a hun¬ 
der year afore that? 

An wis it no juist 
aboot thon time that 
the Scots nobles fund 
oot that the English 
uised in Scotland 
wisnae juist the same 
as the English uised 
in England sae they ^■ 
stertit tae cry thair ain kinna English Scots, 
efter the country it wis spoken in? 

Ower the page Walter Elliot haes a thing or 
twa tae say aboot the purity o Scots in his 
poem, “Pure Border Scots”; in his case, his 
ain Border Scots, but ither byeleids o Scots is 
no aw that different as regaird tae chynges. In 
his poem, Walter gies a leet o aw the lan¬ 
guages that’s been chucked intae the pat tae 
mak up the ‘Pure’ Border Scots. It stertit wi 
the forebeir o Welsh, follaed bi German that 
haed tae hae its name chynged intae Auld 
English. Efter the Battle o Carham the 
Gaelic o the Scots an the Celtic tung o the 
Piets wis melled intae the ‘jorum’. This wis 
suin follaed wi the Norse o the Vikings an 
Danes an then the Norman French an north¬ 
ern English in the peacefu Norman Conquest 
o King David’s time. Walter feinishes wi 
German, Dutch an the Hindi o the Gypsies at 


“nae language 
ever bides pure 
for langer nor a 
wee thocht in the 
vastness o time” 


Yetholm. Thon’s a richt mixter-maxter but 
for aw the chynges, it wis ne’er ever threapit 
the language wisnae Scots. An whit’s mair, 
the chynges didnae stap thare an still gauns 
on tae this day. Scots sodgers o the 19t cen¬ 
tury brocht hame words like peelie-wallie 
back frae India an the 20t gied the Scots id¬ 
iom o ‘pittin yer gas at a peep’ an the pure 
Scots idiom in the English words, ‘pure 
dead brilliant’. There hunders mair like thon 
but want o space gars us keep the examples 
doon tae thae twa-three. As Walter says at the 
hinneren o his poem, it’s the variety that gies 
it its vigour an strength. 

There ae thing aboot Walter Elliot’s writin, 
it’s no artificial, made up or pitten on in ony 
wey for that’s the wey he speaks. He haes 
nae want tae mak his writin leuk mair ‘Scots’ 
bi uisin words his mooth daesnae uise cause, 
as he says hissel, it’s 
the Border Scots that 
he uises in baith 
speech an writin an if 
he says whit he 
speaks is Border 
Scots, wha’s gaun 
tae daur tell an Elliot 
he disnae? Whit’s 
mair, e’en Allan 
Massie wad hiv tae 
accept that maist 
Scots speakers the 
day wad hae nae bother at aw unnerstaundin 
his kinna written Scots e’en athoot a glos¬ 
sary. 

We hiv tae laim tae accept for Scots whit 
English taks for granted an thon’s that nae 
language ever bides pure for langer nor a wee 
thocht in the vastness o time. Scots can never 
be siccar till the native Scots speakers sterts 
readin whit the screivers is writin, for literacy 
in ony leid is the only gate tae a bigger vo¬ 
cabular. But there ower mony purist writers 
the day waitin for some kinna education 
miracle that’ll gar thae speakers tae aw stert 

speakin the language that they write insteid o it bein the ither wey roond. This 
miracle isnae gaun tae happen an thon fact haes been pruived ower an ower 
agane bi thae purist authors thairsels. Efter readin an writin thair ain pitten on 
kinna language for years, there no ane o thaim haes been heard speakin it as a 
language. 

The Scots language shuid be richt thankfu for the growein band o authors that 
tries tae match thair writin nearer tae the Scots uised bi the day’s Scots speak¬ 
ers. Thank guidness for the writers o Itchy Coo. Thank guidness for the au¬ 
thors o the ScuilWab frae the Scots Language Dictionaries. Thank guidness 
for writers the likes o Walter Elliot an the mony ithers o that ilk. If the native 
speakers o a kinna English that’s no heard furth o Scotland, an English that 
haes a guid creeshin o Scots vocabular, can identify wi this 2It century kinna 
Scots literature, there a guid chance o thaim biggin up thair vocabular an red- 
din up thair gremmar, idiom an speech habits juist bi discoverin that they’re 
literate in this Scots. The particular ‘English’ spoken in Scotland in the 21t 
century haes the same richt tae be cried Scots as the particular ‘English’ spo¬ 
ken in Scotland at the stert o the 15t century haed. The difference atween the 
twa is nae mair nor an aiblins a sicht less nor it is atween the praisent Queen’s 
English an Chaucer’s 

H AE ye ever thocht up a fantasy denner pairty? Ye ken the kinna thing, 
whaur ye’re speirt tae think o 10 guests frae onytime in history or frae 
the praisent day that ye’d like tae sit doon wi tae a meal. (It’s gret fun an a gey 
revealin exercise!) Weel, thon’s whit Matthew Fitt an James Robertson haes 
duin in the Scots anthology The Smoky Smirr o Rain , but they richtly cry it a 
ceilidh for they’ve imagined faur ower mony guests for juist a denner pairty; 
they’ve gotten ower 70 in fact. The guests gauns back as faur as the 14 th cen¬ 
tury wi John Barbour’s Fredome, an up tae the praisent day wi livin writers, 
the youngest bein Andrew Philip, wi his owersettins o warks bi the Czech 
poet, Rainer Maria Rilke. In the words o Matthew Fitt an James Robertson, 
the buik “...jouks gallusly...” throu time, “...thumbing its neb at the tyranny o 
chronlogy”. The buik is divided intae 20 pairts, 3 bein aboot Love. The reader 
will fund for exemple in the Glaikit pairt Janet Paisley’s story, Born Every 
Minute wi William Souter’s poem Wiseness; in Toun, Robert Fergusson’s 
Auld Reekie alangside Adam McNaughton’s The Jeely Piece Song an in 
Hame, Sheena Blackball’s story, Blessed wi the Gift is cleekit in wi Violet 
Jacob’s poem, The Wild Geese. George Campbell Hay’s poem that shares the 
anthology’s title, can be fund in the Sun, Snaw, Smirr section. The styles 
includes an aw, sang lyrics, ballads, prose an walins frae official records. The 
buik can be enjoyed as an academic study tae allou an owersicht o the devel¬ 
opment an chynge in Scots ower the centuries. It can be leuked intae an aw 
tae lairn aboot some possible unbekent writers, contemporary or itherweys. 
Matthew Fitt an James Robertson accepts the difficulty some Scots fowk haes 
wi readin Scots cause o the skaith duin tae the leid ower the years, some e’en 
seein it as a foreign tung. While seein the Scots’ “dislocation” frae thair lan¬ 
guage as a “national scandal”, they dae acknowledge that it is unnerstaundable 
hou this aw cam aboot. English, the language o pouer, is naturally associated 
wi in the warld o education an business, but in tandem wi this, Scots fowk 
bides sentimental aboot thair auld Scots. They canny-like wey up the situation 
in the innin wi the mindin that, “... nae ither country on the yird uises Scots 
for communication...naebody else will leuk efter it for us.” A timeous mindin! 
The Smoky Smirr o Rain (ISBN 1 902927 81 8) furthset bi Itchy Coo (Black 
an White & Dub Busters partnership) price £9.99. Weel wordy o a read. 


Pure Border Scots 


In the land o the Borders, ye’ll find there are lots 
O fowk whae speak in a pure Border Scots. 

Bit is it? Ah’ve quaistioned that theory o late; 

It isnae that pure as Ah’ll now demonstrate. 

When the Romans left here, the tongue that was spoken 
Was a form o Welsh - an No; Ah’m no joken. 

Welsh lested a while until the time when 
Some Germans sailed owre frae a place, Angeln. 

Of Course, they spoke German tho historians hide 
An caa it “Old English” for the sake o their pride. 

Then oot o the North, a peculiar mix, 

An airmy composed o the Scots an the Piets 
Conquered at Carham; sae Scots Gaelic was flung 
Intae the mix o the “pure” Border tongue. 

Bit the Scots cam frae Ireland, gaun back a guid while 
In big leather boats an hed settled Argyll. 

The lands aroond Dublin wi its Viking Remains 
Then kindly chipped in an sent us some Danes. 

Efter a while, David cam up frae the Sooth 
Wi scarcely yin guid Scots word in his mooth, 
Accompanied bie Norman-French freends in wee bands, 
He settled thaem here an gied them wide lands. 

(The Normans were Vikings whae hed lost their wey 
When they landit in France an decided tae stey.) 

Sae that added French whuch was spoke wi decorum 
Intae oor language - it made quite a jorum. 

As oo traded wi Hamburg an Holland an such 
This gied us mair German an a wheen words o Dutch. 
The Gypsies frae Yetholm then topped up the lot 
Bie chucken some Hindi words intae the pot. 

The language o pure Border Scots, ye can tell, 

Is a source o great pride as Ah speak it masel. 

It’s maybe no “pure” as Ah’ve telt ye at length 
Tho variety gies it its vigour an strength. 


Frae “Jorum” 
(Border Scots for “mixter”) 
Bi Walter Elliot. 

M akar's Neuk 
Derk Dule 

The sun foraye is ful an bricht, 

The pale muin crynes doun ilka nicht 
An whitfor soud this be? 

Ma hert that aince wes fou o licht 
Is lyke the dwynin muin this nicht 
An lyke ti die. 

But whan A dream o ye apairt, 

A howp the dawin wul lift ma hert, 

The sun ti see. 

Frae ane o the Odes o Confucius 
Owerset bi David Purves 

